Groen ID-boekies steeds geldigArgieffoto Die departement van binnelandse sake het ontken dat die groen ID-boekie binnekort afgeskaf gaan word. Dit kom nadat ŉ boodskap op sosiale media versprei is dat die groen ID-boekie op 31 Maart 2018 afgeskaf gaan word. Volgens dié boodskap moet mense nou aansoek doen vir slim-ID-kaarte. Volgens die departement is die boodskap vals. “Daar is nie so ŉ aankondiging deur die departement gemaak nie. Ons wil dit duidelik maak dat die groen ID-boekie ŉ wettige vorm van identifikasie is,” het David Hlabane, woordvoerder van die departement, gesê. Hlabane het gesê daar is wel ŉ plan om die groen ID-boekies mettertyd uit te faseer. “Die groen ID-boekie sal geldig bly tot wanneer die regstreekse vasleggingstelsel in alle kantore van die departement ingestel is om Suid-Afrikaners in staat te stel om by hul naaste kantoor vir slim-ID-kaarte aansoek te doen.” Volgens Hlabane is daar tans 180 kantore waar mense kan aansoek doen vir slim-ID-kaarte. Die departement het vroeër gesê hy wil die groen ID-boekies teen 2022 uitfaseer.